1.300 danskere dør årligt som følge af sygdomme relateret til asbest. Det viser et nyt europæisk projekt , der er et samarbejde mellem journalister, som TV2 Nord har deltaget i. Hidtil har antagelsen været, at omkring 300 danskere hver år dør af sygdomme, som skyldes det livsfarlige materiale asbest. Dør oftest af kræft Det er nye udregningsmetoder, der nu også medregner lungekræft samt kræft i lunger strube og æggestokke. Sygdomme, der indtil nu, primært har været tilskrevet rygning som årsag - eller blevet overset. Der er ligeledes en væsentlig øget risiko for mesoteliom (lungehindekræft, red.) i lunge- og bughinder, der er kræftformer med meget dårlig overlevelseschance, og hvor udsættelse for asbest er eneste kendte årsag. Netop de nye beregninger bekymrer forbundsformand i Blik- og Rørarbejderforbundet, Henrik W. Petersen, men tallene overrasker ham dog ikke. - Det overrasker mig desværre ikke. -  I Blik- og Rørarbejderforbundet møder vi alt for ofte kollegaer, der er blevet syge af at have arbejdet med asbest, understreger forbundsformanden. Ny ordning på vej Dagen før folketingsvalget blev udskrevet, aftalte et bredt flertal i Folketinget, at der skal indføres en autorisationsordning på asbestarbejde. Udviklingen af ordningen skal ske med inddragelse af arbejdsmarkedets parter og i samarbejde med relevante myndigheder. Og det arbejde skal, ifølge Henrik W. Petersen, sættes i gang så hurtigt som muligt. - Det haster i den grad med at få en autorisationsordning på plads. Og den skal selvfølgelig skrues sammen på en måde, så ingen risikerer at blive udsat for asbest – hverken derhjemme eller på arbejdet, forklarer han. Kan ramme alle Forbundets kamp mod asbesten bunder blandt andet i, at mange håndværkere, herunder VVS’ere, blikkenslagere og skorstensfejere, bliver udsat for det livsfarlige materiale i forbindelse med deres arbejde. Det kan eksempelvis være i forbindelse med udskiftning af rør, tagarbejde og rensning af ventilationskanaler. Men det er ikke kun håndværkere, der risikerer at blive udsat for asbest, påpeger Henrik W. Petersen. - Asbest er et kæmpe problem. Ikke bare for medlemmerne af Blik- og Rørarbejderforbundet, som kan risikere at støde på det i løbet af arbejdsdagen, men også for helt almindelige danskere, som fx laver byggeprojekter selv derhjemme, eller bliver udsat for asbest, fordi det ikke bliver fjernet ordentligt efter renoveringer, forklarer han.

Referat:
Blik- og Rørarbejderforbundet er skræmt over, hvad de nye beregninger viser, men det overrasker dem ikke.